6.4.2022
FI
Euroopan unionin virallinen lehti
C 152/83
1.8 ETSK toteaa, että akulla voi olla muuta laitetta lyhyempi käyttöikä, ja suosittaa, että tietokoneissa, tableteissa tai matkapuhelimissa käytettävistä akuista tehtäisiin vakiomuotoisempia, jotta ne voidaan vaihtaa sen sijaan, että niiden ennenaikaisen vikaantumisen takia joutuu ostamaan kokonaisen laitteen.
1.9 ETSK korostaa kestävään kehitykseen liittyvää elektronisten laitteiden valmistajien vastuuta ja kehottaa niitä huolehtimaan siitä, että akun vaihto ei maksa paljon eikä ole teknisesti hankalaa, jotta koko elektronista laitetta ei tarvitsisi vaihtaa, jos pelkkä akku on vaihdon tarpeessa.
1.10 ETSK kehottaa komissiota antamaan valmistajille ohjeeksi, ettei niiden tule pyrkiä kiertämään säädöstä muuttamalla jännitettä tai ampeeriarvoa, jolloin lataamisessa on käytettävä merkkilaturia, sillä tämä vesittäisi direktiivin tavoitteet.
1.11 ETSK suosittaa, että komissio ja Euroopan parlamentti tiedottavat aiheesta laajasti suurelle yleisölle, kun lainsäädäntöprosessi on saatu päätökseen, jotta kuluttajat saisivat tietoa ja heitä voidaan kannustaa hankkimaan tulevaisuudessa vain sellaisia laitteita, joissa on USB-C-tyypin rajapinta.
2.
Lausunnon taustaa 2.1 Komissio on vuodesta 2009 pyrkinyt rajoittamaan matkapuhelinten ja vastaavien laitteiden latausrajapintojen markkinoiden pirstaleisuutta.
Tällaiset aloitteet ovat kuitenkin johtaneet vain vapaaehtoisiin järjestelmiin (2), jotka eivät ole oikeudellisesti sitovia, eikä niiden yhdenmukainen ja johdonmukainen soveltaminen ole siten varmaa.
2.2 Viimeaikaisilla vapaaehtoisilla aloitteilla ei pystytä täysin saavuttamaan unionin poliittisia tavoitteita, jotka koskevat sähkö- ja elektroniikkalaiteromun vähentämistä, laitteiden käyttömukavuuden varmistamista ja latauslaitteiden markkinoi­ den pirstaleisuuden ehkäisemistä.
2.3 Yhdenmukaistamisen puuttuminen tällä alalla voi johtaa huomattaviin eroihin jäsenvaltioiden laeissa, asetuksissa, hallinnollisissa määräyksissä tai käytännöissä, jotka koskevat matkapuhelinten ja vastaavien radiolaiteluokkien yhteentoimivuutta latauslaitteiden kanssa sekä radiolaitteiden toimittamista ilman latauslaitteita.
2.4 Tämän vuoksi tarvitaan unionin toimia, joilla edistetään yhteentoimivuutta ja radiolaitteiden latausominaisuuksiin liittyvien tietojen toimittamista loppukäyttäjille.
2.5 Euroopan parlamentti antoi tammikuussa 2020 päätöslauselman (3), jossa se vaati matkapuhelinten yleislaturia koskevan standardin pikaista hyväksymistä, jotta vältetään sisämarkkinoiden hajanaisuuden lisääntyminen.
2.6 Arvioiden mukaan matkapuhelinlaturien osuus sähkö- ja elektroniikkalaiteromusta oli vuonna 2018 noin 11 000 tonnia ja niiden elinkaaripäästöt olivat noin 600 000 hiilidioksidiekvivalenttitonnia.
2.7 Unioni on sitoutunut vahvasti edistämään resurssien tehokasta käyttöä siirtymällä puhtaaseen kiertotalouteen sellaisilla aloitteilla kuin Euroopan parlamentin ja neuvoston direktiivi 2012/19/EU (4) ja aivan hiljattain käynnistetty Euroopan vihreän kehityksen ohjelma.
Nyt ehdotetun direktiivin tavoitteena on vähentää radiolaitteiden myynnistä syntyvää sähkö- ja elektroniikkalaiteromua sekä raaka-aineiden louhintaa ja latureiden valmistamisesta, kuljetuksesta ja hävittämisestä aiheutuvia hiilidioksidipäästöjä ja edistää siten siirtymistä kiertotalouteen.
2.8 Ehdotus tähtää siihen, että Euroopan parlamentin ja neuvoston direktiiviin 2014/53/EU (5) sisällytetään vaatimukset tiettyjen radiolaiteluokkien latausprotokollista, latausrajapinnoista (eli latausliittimestä) sekä tiedoista, jotka loppukäyttäjille on annettava kyseisten radiolaiteluokkien latausominaisuuksista.
(2) (3) (4) (5)
https://ec.europa.eu/docsroom/documents/2417/attachments/1/translations?locale=fi Euroopan parlamentin päätöslauselma 30. tammikuuta 2020 yleislaturista mobiileille radiolaitteille (2019/2983(RSP)) (EUVL C 331, 17.8.2021, s. 2).
Euroopan parlamentin ja neuvoston direktiivi 2012/19/EU, annettu 4 päivänä heinäkuuta 2012, sähkö- ja elektroniikkalaiteromusta (EUVL L 197, 24.7.2012, s. 38).
Euroopan parlamentin ja neuvoston direktiivi 2014/53/EU, annettu 16 päivänä huhtikuuta 2014, radiolaitteiden asettamista saataville markkinoilla koskevan jäsenvaltioiden lainsäädännön yhdenmukaistamisesta ja direktiivin 1999/5/EY kumoamisesta (EUVL L 153, 22.5.2014, s. 62).